CELEX: 32015R2174
Language: mt
Date: 2015-11-24 00:00:00
Title: Regolament ta' Implimentazzjoni tal-Kummissjoni (UE) 2015/2174 tal-24 ta' Novembru 2015 dwar l-kompendju indikattiv ta' prodotti u servizzi ambjentali, il-format tat-trażmissjoni tad-dejta għall-kontijiet ekonomiċi ambjentali Ewropej u l-modalitajiet, l-istruttura u l-perjodiċità tar-rapporti ta' kwalità skont ir-Regolament (UE) Nru 691/2011 tal-Parlament Ewropew u l-Kunsill dwar il-kontijiet ekonomiċi ambjentali Ewropej (Test b'rilevanza għaż-ŻEE)

25.11.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 307/17
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/2174
   tal-24 ta' Novembru 2015
   dwar l-kompendju indikattiv ta' prodotti u servizzi ambjentali, il-format tat-trażmissjoni tad-dejta għall-kontijiet ekonomiċi ambjentali Ewropej u l-modalitajiet, l-istruttura u l-perjodiċità tar-rapporti ta' kwalità skont ir-Regolament (UE) Nru 691/2011 tal-Parlament Ewropew u l-Kunsill dwar il-kontijiet ekonomiċi ambjentali Ewropej
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 691/2011 tal-Parlament Ewropew u tal-Kunsill tas-6 ta' Lulju 2011 dwar il-kontijiet ekonomiċi ambjentali Ewropej (1), u b'mod partikolari l-Artikoli 3(5), 6(2) u 7(3) tiegħu,
   Billi:
   
               (1)
            
            
               Il-kontijiet ekonomiċi ambjentali Ewropej kif stabbiliti fir-Regolament (UE) Nru 691/2011 għandhom struttura modulari, u b'mod partikolari jeżisti modulu għall-kontijiet tal-oġġetti ambjentali u s-settur tas-servizzi fl-Anness V.
            
         
               (2)
            
            
               Il-Kummissjoni għandha tistabbilixxi kompendju indikattiv tal-prodotti u s-servizzi ambjentali u tal-attivitajiet ekonomiċi li għandhom jiġu koperti mill-Anness V sal-31 ta' Diċembru 2015.
            
         
               (3)
            
            
               F'konformità mal-Artikolu 6 tar-Regolament (KE) Nru 691/2011, l-Istati Membri għandhom jittrażmettu d-dejta statistika f'forma elettronika, b'mod konformi mal-format tekniku xieraq li għandu jiġi adottat mill-Kummissjoni. L-inizjattiva tal-Iskambju tad-Dejta u l-Metadejta Statistiċi (SDMX) dwar l-istandards statistiċi u tekniċi għall-iskambju u l-qsim tad-dejta u l-metadejta tnediet mill-Bank għall-Ħlasijiet Internazzjonali, il-Bank Ċentrali Ewropew, il-Kummissjoni (il-Eurostat), il-Fond Monetarju Internazzjonali, l-Organizzazzjoni għall-Kooperazzjoni u l-Iżvilupp Ekonomiċi (OECD), in-Nazzjonijiet Uniti u l-Bank Dinji. Għall-iskambju tal-istatistiki uffiċjali, l-SDMX tipprovdi standards statistiċi u tekniċi. Għaldaqstant għandu jiddaħħal format tekniku f'konformità ma' dawn l-istandards. Għandha tingħata gwida lill-Istati Membri dwar kif dawn il-formati għandhom jiġu implimentati skont ir-rekwiżiti ta' dan ir-Regolament. Dawn il-linji gwida għandhom jiġu stabbiliti mill-Kummissjoni (mill-Eurostat) f'kooperazzjoni mill-qrib mal-Istati Membri fi ħdan is-Sistema Ewropea tal-Istatistika.
            
         
               (4)
            
            
               L-applikazzjoni ta' standard uniku għall-iskambju u t-trażmissjoni ta' dejta għall-istatistika koperta bir-Regolament (UE) Nru 691/2011 tikkontribwixxi b'mod pożittiv għall-integrazzjoni tal-proċessi tan-negozju f'dan il-qasam ta' statistika.
            
         
               (5)
            
            
               F'konformità mal-Artikolu 7(2) tar-Regolament (UE) Nru 691/2011, l-Istati Membri għandhom jipprovdu lill-Kummissjoni (lill-Eurostat) b'rapport dwar il-kwalità tad-dejta trażmessa.
            
         
               (6)
            
            
               F'konformità mal-Artikolu 7(3) tar-Regolament (UE) Nru 691/2011, il-Kummissjoni għandha tadotta atti ta' implimentazzjoni bil-għan li jiddefinixxu l-modalitajiet, l-istruttura u l-perjodiċità tar-rapporti ta' kwalità.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat tas-Sistema Ewropea tal-Istatistika,
            
         ADOTTAT DAN IR-REGOLAMENT:
   Artikolu 1
   Kompendju indikattiv tal-prodotti u s-servizzi ambjentali u tal-attivitajiet ekonomiċi
   Il-kompendju indikattiv tal-prodotti u s-servizzi ambjentali u tal-attivitajiet ekonomiċi huwa stabbilit kif imniżżel fl-Anness.
   Artikolu 2
   Il-format tekniku għat-trażmissjoni tad-dejta
   L-Istati Membri għandhom jipprovdu d-dejta rikjesta mir-Regolament (UE) Nru 691/2011 billi jużaw formati tad-dejta konformi mal-SDMX. Il-Kummissjoni (il-Eurostat) għandha tqiegħed għad-dispożizzjoni d-dokumentazzjoni dettaljata marbuta ma' dawn il-formati.
   Artikolu 3
   Il-modalitajiet, l-istruttura u l-perjodiċità tar-rapporti ta' kwalità
   1.   Kull sena l-Istati Membri għandhom jipprovdu lill-Kummissjoni (lill-Eurostat) b'rapporti dwar il-kwalità tad-dejta trażmessa skont ir-Regolament (UE) Nru 691/2011 bl-istess dati tal-għeluq għat-trasmissjoni kif stipulat fl-Annessi I sa VI, it-Taqsima 4 ta' dak ir-Regolament.
   2.   Ir-rapporti tal-kwalità għandhom jinkludu l-informazzjoni li ġejja:
   
               (a)
            
            
               il-kwalità tas-sorsi użati għad-dejta trażmessa skont ir-Regolament (UE) Nru 691/2011;
            
         
               (b)
            
            
               l-aġġustamenti magħmulin fl-istatistika bażika biex ir-riżultat jiġi allineat mal-kunċetti u d-definizzjonijiet tal-kontijiet jew għal raġunijiet metodoloġiċi oħra;
            
         
               (c)
            
            
               l-istima u l-ġbir ta' dejta li ma tistax tittieħed direttament minn sorsi statistiċi;
            
         
               (d)
            
            
               il-pawżi fis-serje ta' żmien li jirriżultaw minn bidliet fil-metodoloġija jew sorsi tad-dejta u l-passi meħuda sabiex jiġi żgurat li s-serje ta' żmien kemm jista' jkun ikunu jistgħu jitqabblu.
            
         Artikolu 4
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-24 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 192, 22.7.2011, p. 1.
   
      ANNESS
      Sabiex titħaffef l-applikazzjoni uniformi tal-Anness V tar-Regolament (UE) Nru 691/2011, dan l-Anness jistabbilixxi kompendju indikattiv tal-prodotti u s-servizzi ambjentali u tal-attivitajiet ekonomiċi. Il-kompendju jikkonsisti f'lista ta' prodotti u servizzi ambjentali u lista ta' attivitajiet ekonomiċi.
      L-oġġetti, is-servizzi u l-attivitajiet ekonomiċi għandhom ikunu rilevanti fil-livell nazzjonali. L-aspetti li ġejjin jistgħu jintużaw biex tiġi vvalutata r-rilevanza nazzjonali:
      
                  (a)
               
               
                  il-produzzjoni tal-oġġetti u s-servizzi u l-attivitajiet ekonomiċi huma statistikament sinifikanti fil-pajjiż,
               
            
                  (b)
               
               
                  is-sorsi tad-dejta biex jiġu stmati l-merkanzija, is-servizzi u l-attivitajiet ekonomiċi jeżistu.
               
            Il-kompendju indikattiv mhux eżawrjenti u ma jeskludix l-eżistenza ta' oġġetti, servizzi u attivitajiet ambjentali oħra rilevanti fil-livell nazzjonali.
      
         Prodotti u servizzi ambjentali
      
      
                  —
               
               
                  Prodotti tal-agrikoltura (pjanti u bhejjem) u l-akkwakultura organiċi u servizzi ta' sostenn;
               
            
                  —
               
               
                  Ħatab; injam ieħor meta jikkonforma ma' miżuri ta' sostenibilità;
               
            
                  —
               
               
                  Servizzi ta' riabilitazzjoni ta' siti tal-minjieri;
               
            
                  —
               
               
                  Servizzi ta' qbid tal-ilma tad-drenaġġ biex tiġi evitata l-kontaminazzjoni tal-ilma tal-pjan;
               
            
                  —
               
               
                  Vetturi elettriċi u tagħmir ta' trasport aktar effiċjenti fl-użu tar-riżorsi; pajpijiet tal-egżost u l-partijiet tagħhom (il-filtri tal-partiċelli wkoll);
               
            
                  —
               
               
                  Strumenti, makkinarju u apparat għall-analiżi ta' sustanzi li jniġġsu, li jiffiltraw jew li jsaffu l-gassijiet u l-likwidi;
               
            
                  —
               
               
                  Tankijiet settiċi, bramel imtaqqbin u oġġetti simili użati għall-filtrazzjoni tal-ilma fil-bokok tal-katusi; pompi li jintużaw fit-trattament tal-ilma mormi, vetturi għall-ġbir tal-ilma mormi u t-tindif tad-drenaġġi, karbonju attivat bl-għan li jiffiltra l-ilma;
               
            
                  —
               
               
                  Tubi u pajpijiet għall-impjanti għat-trattament tal-ilma mormi kif ukoll għall-ġestjoni tal-ilma;
               
            
                  —
               
               
                  Xkejjer u boroż li jieħdu post il-basktijiet tal-plastik; bramel, kaxxi, kontenituri jew reċipjenti oħra għall-ħażna u l-ġarr tal-iskart; pannelli, blokki u oġġetti simili magħmula minn fibri veġetali, tiben jew tilqit tal-injam, agglomerati b'sustanzi minerali li jgħaqqdu; inċineraturi u makkinarju għat-trattament tal-iskart (pereżempju dawk użati fil-miżbliet);
               
            
                  —
               
               
                  Kontenituri taċ-ċomb għall-iskart radjuattiv;
               
            
                  —
               
               
                  Servizzi ta' manutenzjoni u tiswija għat-tnaqqis fit-telf tal-ilma;
               
            
                  —
               
               
                  Tagħmir speċifiku għall-produzzjoni tal-enerġija minn sorsi rinnovabbli: pereżempju, sistemi ta' ħżin għall-bijogass, bojlers u tagħmir ieħor imħaddem bil-gass, pannelli solari u ċelloli fotovoltajċi, turbini idrawliċi u roti tal-ilma, turbini tar-riħ;
               
            
                  —
               
               
                  Il-bijofjuwils;
               
            
                  —
               
               
                  Il-faħam tal-kannol meta jikkonforma ma' miżuri ta' sostenibilità;
               
            
                  —
               
               
                  Prodotti għall-iżolament termali u kontra l-istorbju, l-iktar fil-bini: pereżempju, prodotti tas-sufra, twieqi bi tliet saffi iżolanti, materjal ta' iżolament għall-faċċati, il-bjut u elementi oħra tal-bini bħall-materjali magħmulin minn fibri tal-ħġieġ, fibri tal-ġebla, ċelluloża, polimeri u poliuretan u oħrajn;
               
            
                  —
               
               
                  Kontenituri tal-injam rikondizzjonat;
               
            
                  —
               
               
                  Tagħmir speċifiku prodott għall-ħarsien tal-ambjent u prodotti għall-ġestjoni tar-riżorsi: pereżempju termostats għar-regolazzjoni tat-tisħin u tat-tkessiħ, valvi termostatiċi, pompi tas-sħana, bojlers li jużaw il-kondensazzjoni, ħiters tal-ilma solari;
               
            
                  —
               
               
                  Lampi bi skariku elettriku bħala lampi bi pressa baxxa (pereżempju lampi fluworexxenti kompatti) u l-aktar tagħmir domestiku effiċjenti;
               
            
                  —
               
               
                  Gomma riġenerata f'għamliet primarji jew fi pjanċi, folji jew strixxi, xkejjer u basktijiet tal-bijoplastik;
               
            
                  —
               
               
                  Makkinarju għall-irkupru tal-metall;
               
            
                  —
               
               
                  Manutenzjoni, tiswija u servizzi ta' installazzjoni għall-prodotti ambjentali;
               
            
                  —
               
               
                  Elettriku, gass u sħana minn sorsi rinnovabbli:
               
            
                  —
               
               
                  Ilma desalinat u ilma tax-xita miġbur; manutenzjoni ta' mejnijiet tal-ilma biex jitnaqqas it-telf tal-ilma;
               
            
                  —
               
               
                  Servizzi ta' drenaġġ: Pereżempju l-ġbir, it-trasport u t-trattament tal-iskart, operazzjoni, manutenzjoni u tindif ta' sistemi tad-drenaġġ;
               
            
                  —
               
               
                  Servizzi ta' ġbir, trattament u rimi ta' skart perikoluż u mhux perikoluż;
               
            
                  —
               
               
                  Servizzi ta' trattament u rimi ta' skart nukleari;
               
            
                  —
               
               
                  Servizzi ta' irkupru tal-materjali; materji primi sekondarji;
               
            
                  —
               
               
                  Servizzi ta' rimedju u tindif għall-ħamrija, għall-ilma tal-pjan u għall-ilma tal-wiċċ;
               
            
                  —
               
               
                  Servizzi ta' rimedju u tindif għall-arja;
               
            
                  —
               
               
                  Servizzi oħrajn ta' rimedju u kontroll speċjalizzat tat-tniġġiż;
               
            
                  —
               
               
                  Konsum baxx tal-enerġija u l-bini passiv u r-rinnovament enerġetiku ta' bini eżistenti;
               
            
                  —
               
               
                  Manutenzjoni u tiswija ta' servizzi ta' netwerks tal-ilma;
               
            
                  —
               
               
                  Impjanti tat-trattament tal-ilma mormi u tal-iskart u sistemi tad-drenaġġ;
               
            
                  —
               
               
                  Impjanti tal-enerġija rinnovabbli inkluża l-installazzjoni ta' pannelli fotovoltajċi;
               
            
                  —
               
               
                  Xogħlijiet ta' iżolament tal-istorbju;
               
            
                  —
               
               
                  Servizzi ta' inġinerija u arkitettura għall-konsum baxx tal-enerġija u bini passiv u r-rinnovament enerġetiku ta' bini eżistenti;
               
            
                  —
               
               
                  Servizzi ta' inġinerija u arkitettura għal proġetti tal-enerġija rinnovabbli;
               
            
                  —
               
               
                  Servizzi ta' inġinerija u arkitettura għall-proġetti tal-ġestjoni tal-ilma, tal-ilma mormi u tal-iskart;
               
            
                  —
               
               
                  Servizzi ta' spezzjoni teknika ta' vetturi tat-trasport bit-triq fir-rigward tal-emissjonijiet fl-arja;
               
            
                  —
               
               
                  Servizzi ta' R&Ż għall-ħarsien ambjentali u l-ġestjoni tar-riżorsi;
               
            
                  —
               
               
                  Servizzi ta' konsulenza dwar l-ambjent;
               
            
                  —
               
               
                  Skart pubbliku u l-ġbir tal-iskart mit-toroq;
               
            
                  —
               
               
                  Servizzi amministrattivi għall-ħarsien ambjentali u l-finijiet tal-ġestjoni tar-riżorsi;
               
            
                  —
               
               
                  Servizzi ta' taħriġ fil-ħarsien ambjentali u l-ġestjoni tar-riżorsi;
               
            
                  —
               
               
                  Servizzi ambjentali pprovduti minn organizzazzjonijiet bl-imseħbin;
               
            
                  —
               
               
                  Servizzi ta' riservi naturali, inklużi l-konservazzjoni tal-organiżmi selvaġġi.
               
            
         Attivitajiet ekonomiċi ambjentali
      
      
                  —
               
               
                  Attivitajiet tal-agrikoltura (pjanti u bhejjem) u l-akkwakultura organiċi u servizzi ta' sostenn;
               
            
                  —
               
               
                  Ħatab; produzzjoni ta' injam ieħor meta jikkonforma ma' miżuri ta' sostenibilità;
               
            
                  —
               
               
                  Riabilitazzjoni ta' siti tal-minjieri;
               
            
                  —
               
               
                  Qbid tal-ilma tad-drenaġġ għall-prevenzjoni tal-kontaminazzjoni tal-ilma tal-pjan;
               
            
                  —
               
               
                  Il-manifattura ta' tagħmir tat-trasport elettriku u aktar effiċjenti fl-użu tar-riżorsi; pajpijiet tal-egżost u l-partijiet tagħhom (il-filtri tal-partiċelli wkoll);
               
            
                  —
               
               
                  Il-manifattura ta' strumenti, makkinarju u apparat għall-analiżi ta' sustanzi li jniġġsu, li jiffiltraw jew isaffu l-gassijiet u l-likwidi;
               
            
                  —
               
               
                  Il-manifattura ta' tankijiet settiċi, bramel imtaqqbin u oġġetti simili użati għall-filtrazzjoni tal-ilma fid-dħul għall-katusi; pompi li jintużaw fit-trattament tal-ilma mormi, vetturi għall-ġbir tal-ilma mormi u t-tindif tad-drenaġġi, karbonju attivat bl-għan li jiffiltra l-ilma;
               
            
                  —
               
               
                  Il-manifattura ta' tubi u pajpijiet għall-impjanti għat-trattament tal-ilma mormi kif ukoll għall-ġestjoni tal-ilma;
               
            
                  —
               
               
                  Il-manifattura ta' xkejjer u boroż li jieħdu post il-basktijiet tal-plastik; bramel, kaxxi, kontenituri jew reċipjenti oħra għall-ħażna u l-ġarr tal-iskart; pannelli, blokki u oġġetti simili magħmula minn fibri veġetali, tiben jew tilqit tal-injam, agglomerati b'sustanzi minerali li jgħaqqdu; inċineraturi u makkinarju għat-trattament tal-iskart (pereżempju dawk użati fil-miżbliet);
               
            
                  —
               
               
                  Il-manifattura ta' kontenituri taċ-ċomb għall-iskart radjuattiv;
               
            
                  —
               
               
                  Attivitajiet ta' manutenzjoni u tiswija għat-tnaqqis fit-telf tal-ilma;
               
            
                  —
               
               
                  Il-manifattura ta' tagħmir speċifiku għall-produzzjoni tal-enerġija minn sorsi rinnovabbli: pereżempju, sistemi ta' ħżin għall-bijogass, bojlers u tagħmir ieħor imħaddem bil-gass, pannelli solari u ċelloli fotovoltajċi, turbini idrawliċi u roti tal-ilma, turbini tar-riħ;
               
            
                  —
               
               
                  Il-manifattura ta' bijokarburanti;
               
            
                  —
               
               
                  Il-manifattura ta' faħam tal-kannol li jikkonforma ma' miżuri ta' sostenibilità;
               
            
                  —
               
               
                  Il-manifattura ta' prodotti għall-iżolament termali u kontra l-istorbju l-iktar fil-bini: pereżempju, prodotti tas-sufra, twieqi bi tliet saffi iżolanti, materjal ta' iżolament għall-faċċati, il-bjut u elementi oħra tal-bini bħall-materjali magħmulin minn fibri tal-ħġieġ, fibri tal-ġebla, ċelluloża, polimeri u poliuretan u oħrajn;
               
            
                  —
               
               
                  Ir-rikondizzjonament ta' kontenituri tal-injam;
               
            
                  —
               
               
                  Il-manifattura ta' tagħmir speċifiku prodott għall-ħarsien ambjentali u prodotti għall-ġestjoni tar-riżorsi: pereżempju termostats għar-regolazzjoni tat-tisħin u tat-tkessiħ, valvi termostatiċi, pompi tas-sħana, bojlers li jużaw il-kondensazzjoni, ħiters tal-ilma solari;
               
            
                  —
               
               
                  Il-manifattura ta' lampi bi skariku elettriku bħala lampi bi pressa baxxa (pereżempju lampi fluworexxenti kompatti) u l-aktar tagħmir domestiku effiċjenti;
               
            
                  —
               
               
                  Il-manifattura ta' gomma riġenerata f'għamliet primarji jew fi pjanċi, folji jew strixxa, xkejjer u basktijiet tal-bijoplastik;
               
            
                  —
               
               
                  Il-manifattura ta' makkinarju għall-irkupru tal-metall;
               
            
                  —
               
               
                  Il-manutenzjoni, it-tiswija u servizzi ta' installazzjoni għall-prodotti ambjentali;
               
            
                  —
               
               
                  Il-produzzjoni tal-elettriku, il-gass u s-sħana minn sorsi rinnovabbli:
               
            
                  —
               
               
                  Id-desalinazzjoni tal-ilma u l-ġbir tal-ilma tax-xita; il-manutenzjoni ta' mejnijiet tal-ilma biex jitnaqqas it-telf tal-ilma;
               
            
                  —
               
               
                  Il-provvediment ta' servizzi tad-drenaġġ: Pereżempju l-ġbir, it-trasport u t-trattament tal-iskart, operazzjoni, manutenzjoni u tindif ta' sistemi tad-drenaġġ;
               
            
                  —
               
               
                  Il-provvediment ta' servizzi ta' ġbir, trattament u rimi ta' skart mhux perikoluż u perikoluż;
               
            
                  —
               
               
                  Il-provvediment ta' servizzi ta' trattament u rimi ta' skart nukleari;
               
            
                  —
               
               
                  Il-provvediment ta' servizzi ta' rkupru tal-materjali; il-produzzjoni ta' materji primi sekondarji;
               
            
                  —
               
               
                  Il-provvediment ta' servizzi ta' rimedju u tindif għall-ħamrija, għall-ilma tal-pjan u għall-ilma tal-wiċċ;
               
            
                  —
               
               
                  Il-provvediment ta' servizzi ta' rimedju u tindif għall-arja;
               
            
                  —
               
               
                  Il-provvediment ta' servizzi oħrajn ta' rimedju u kontroll speċjalizzat tat-tniġġiż;
               
            
                  —
               
               
                  Il-kostruzzjoni ta' bini passiv u b'konsum baxx tal-enerġija u r-rinnovament enerġetiku ta' bini eżistenti;
               
            
                  —
               
               
                  Il-manutenzjoni u t-tiswija ta' servizzi ta' netwerks tal-ilma;
               
            
                  —
               
               
                  Ix-xogħol tal-kostruzzjoni għal impjanti tat-trattament tal-ilma mormi u tal-iskart u sistemi tad-drenaġġ;
               
            
                  —
               
               
                  Ix-xogħol tal-kostruzzjoni għal impjanti tal-enerġija rinnovabbli inkluża l-installazzjoni ta' pannelli fotovoltajċi;
               
            
                  —
               
               
                  Xogħlijiet ta' iżolament tal-istorbju;
               
            
                  —
               
               
                  Servizzi ta' inġinerija u arkitettura għall-konsum baxx tal-enerġija u bini passiv u r-rinnovament enerġetiku ta' bini eżistenti;
               
            
                  —
               
               
                  Servizzi ta' inġinerija u arkitettura għal proġetti tal-enerġija rinnovabbli;
               
            
                  —
               
               
                  Servizzi ta' inġinerija u arkitettura għall-proġetti tal-ġestjoni tal-ilma, tal-ilma mormi u tal-iskart;
               
            
                  —
               
               
                  Servizzi ta' spezzjoni teknika ta' vetturi tat-trasport bit-triq fir-rigward tal-emissjonijiet fl-arja;
               
            
                  —
               
               
                  Servizzi ta' R&Ż għall-ħarsien ambjentali u l-ġestjoni tar-riżorsi;
               
            
                  —
               
               
                  Servizzi ta' konsulenza dwar l-ambjent;
               
            
                  —
               
               
                  Skart pubbliku u l-ġbir tal-iskart mit-toroq;
               
            
                  —
               
               
                  Servizzi amministrattivi għall-ħarsien ambjentali u l-finijiet tal-ġestjoni tar-riżorsi;
               
            
                  —
               
               
                  Servizzi ta' taħriġ fil-ħarsien ambjentali u l-ġestjoni tar-riżorsi;
               
            
                  —
               
               
                  Servizzi ambjentali pprovduti minn organizzazzjonijiet bl-imseħbin;
               
            
                  —
               
               
                  Servizzi ta' riservi naturali, inklużi l-konservazzjoni tal-organiżmi selvaġġi.